Aika moinen haloo nousisi, jos valtion virasto omistaisi Googlen kaltaisen hyvin suositun hakukoneen ja paljastuisi, että joku on maksua vastaan peukaloinut hakukonetta maksajan edun mukaisesti. Se ei olisi vain lahjusten vastaanottamista. Peukaloimista pitäisimme moraalittomana ja hyvin haitallisena.

Kun Google tekee tätä rutiininomaisesti, pidämme sitä vain innovatiivisena liiketoimintana.

Tosin, kun Google peukaloi hakukonetta omien palvelujensa hyväksi, se ei taas käykään. Siitä tuli yli kahden miljardin sakko määräävän markkina-aseman väärinkäytöstä.

Minun on vaikea ymmärtää, mitä eroa sillä on, peukaloiko omaksi hyväkseen vai maksua vastaan asiakkaan hyväksi. On erittäin ikävää, että niin keskeinen juttu kuin Google voi kaupallisilla perusteilla suosia hauissa maksavia asiakkaita.

Niinpä on hyvin vaikea löytää vaikkapa hotellia Napolista muuten kuin näiden välistävetäjien sivuilta. Tai ihmiset ostavat konserttilippuja moninkertaisella hinnalla vilpillisesti toimivalta sveitsiläiseltä yritykseltä.

Kun tässä muutenkin valmistaudutaan Trumpin suureen kauppasotaan, Euroopan unioni voisi julkistaa vapaaseen käyttöön hakukoneen. Se voisi olla vapaa niin, että sen algoritmit ovat julkisia ja jokainen voisi itse omilla päätöksillään painottaa hakua. Tämä olisi samanlaisen verovaroin rahoitettu palvelu tiedon hyväksi kuin kirjastot.

En missään tapauksessa halua, että myöskään poliitikot pääsevät sormeilemaan algoritmia. Juuri siksi algoritmin pitää olla julkinen. Tämä EU:n hakukone olisi epäkaupallinen, mutta toivottavaa olisi, että kaupalliset toimijat voisivat rakentaa omia sovellutuksiaan sen varaan.